DECRETO 114/2011, do 26 de maio, polo que se declara a prevalencia da utilidade pública e a urxente ocupación, no expediente de expropiación forzosa, dos terreos necesarios para proseguir cos labores da concesión mineira Dona Gloria número 2389, sita no termo municipal das Neves (Pontevedra), solicitada pola sociedade Minas del Condado, S.L.
Consellería de Economía e Industria — III. Outras disposicións — 17/06/2011

O 11 de decembro de 2009, José Crisóstomo Álvarez, en nome e representación de
Minas del Condado, S.L.
, solicitou a tramitación dun procedemento de ocupación temporal dos terreos necesarios, pola vía de urxencia, para os efectos de continuar coa explotación da concesión mineira Dona Gloria n.º 2389, sita no termo municipal das Neves.
A ocupación temporal solicítase sobre unha parcela dentro da concesión de explotación, onde se atopan situadas desde hai anos, as instalacións fixas do establecemento de beneficio, as instalacións complementarias e de servizos, acopios de material e distintos traballos necesarios para proseguir os labores na concesión referida.
Os bens a que fai referencia a declaración de urxente ocupación están determinados no expediente, o cal foi sometido ao trámite de información pública, sendo ademais realizadas notificacións individuais aos interesados do predio afectado.
A solicitude foi efectuada conforme o disposto no artigo 105 da Lei 22/1973, do 21 de xullo, de minas, en relación co artigo 131 do regulamento que desenvolve a citada lei, así como o artigo 52 da Lei de expropiación forzosa do 16 de decembro de 1954 e o artigo 56 do seu Regulamento, do 28 de abril de 1957.
Como consecuencia da información pública e das notificacións individuais, foron presentados escritos de alegacións, que non desvirtúan as razóns obxectivas polas cales neste momento é urxente a ocupación do predio, todo iso en función do que consta no informe da Xefatura Territorial da Consellería de Economía e Industria en Pontevedra e na memoria-proposta da Dirección Xeral de Industria, Enerxía e Minas.
A Xefatura Territorial da Consellería de Medio Rural en Pontevedra informou a imposibilidade de precisar unha prevalencia estrita, xa que na zona existe desde hai anos unha explotación mineira, feito que impide comparar a preponderancia deste uso con calquera outro que poida ter de interese social o monte, tal e como marca o artigo 6.1 do Regulamento de montes veciñais en man común.
A expropiación está xustificada e é de todo punto necesaria e ademais polo procedemento de urxencia, con base nas razóns socio-laborais, económicas da empresa titular e a necesidade de adopción de medidas destinadas a garantir a seguridade das persoas, bens e cousas e a conservación do ambiente.
Na súa virtude, por proposta do conselleiro de Economía e Industria e logo de deliberación do Consello da Xunta de Galicia, na súa reunión de vinte e seis de maio de dous mil once,
Artigo 1.
Declárese a prevalencia da utilidade pública da explotación mineira Dona Gloria n.º 2389, sobre a parcela de monte veciñal en man común que se pretende ocupar.
Artigo 2.
Declárase urxente, segundo o mencionado artigo 105 da Lei de minas e para os efectos dispostos no artigo 52 da Lei de expropiación forzosa, a ocupación do predio ao que se contrae o expediente e definida neste, sita no termo municipal das Neves (Pontevedra), definida nos planos presentados e que foi publicada nos boletíns correspondentes.
Santiago de Compostela, vinte e seis de maio de dous mil once.